b'\n_START_ARTICLE_\nNeronov kolos\n_START_PARAGRAPH_\nNeronov kolos (latinsko Colossvs Neronis) je bil ogromen, 30 m visok bronast kip cesarja Nerona (vladal 37-68 n. \xc5\xa1t.), ki je stal v preddverju njegove vile Domus Aurea na severni strani Palatina. Neronovi nasledniki so kip preuredili v kip boga Sonca (Sol Invictus). Zadnji\xc4\x8d je omenjen v 4 stoletju n. \xc5\xa1t.. Kip so nazadnje prestavili pred Flavijski amfiteater, ki je, po eni od teorij, prav zaradi bli\xc5\xbenjega kipa dobil ime Kolosej.\n_START_SECTION_\nGradnja\n_START_PARAGRAPH_\nKip je stal tik pred glavnim vhodom v pala\xc4\x8do na koncu Viae Appiae v velikem atriju portikov,  ki so lo\xc4\x8devali mesto od zasebnih vil. Oblikoval ga je gr\xc5\xa1ki arhitekt Zenodor. Gradili so ga pod njegovim vodstvom v letih 64-68 n. \xc5\xa1t.. Po Pliniju starej\xc5\xa1em je bil kip visok 106,5 rimskih \xc4\x8devljev (30,3 m). Drugi viri trdijo, da je bil visok celo 37 m.\n_START_SECTION_\nPreureditev v Son\xc4\x8dev kolos\n_START_PARAGRAPH_\nKmalu po Neronovi smrti leta 68 n. \xc5\xa1t. je cesar Vespazijan kipu dodal krono son\xc4\x8dnih \xc5\xbearkov in ga po rimskem bogu Sonca Sol Invictus preimenoval v Son\xc4\x8dni kolos (Colossus Solis). Okoli leta 128 je cesar Hadrijan ukazal, da se kip prestavi na severozahodno stran Flavijskega amfiteatra (Amphitheatrum Flavianum), da bi pridobil prostor za Venerin in Romin tempelj. Prestavil ga je arhitekt Dekrijan s pomo\xc4\x8djo 24 slonov. Cesar Komod je kip pretvoril v svoj kip, ki ga je upodabljal kot Herkula. Glavo na kipu je zamenjal s svojo in k nogam dodal leva. Po njegovi smrti so kip vrnili  prvotno stanje.\n_START_SECTION_\nNadaljnja usoda\n_START_PARAGRAPH_\nZadnja omemba kolosa je v Kronografiji 354. Ohranili so se samo  temelji podstavka na njegovi drugi lokaciji pri Koloseju. Kip je bil uni\xc4\x8den morda med obleganjem Rima leta 410 ali poru\xc5\xa1en v enem od potresov v 5. stoletju. Mo\xc5\xbeno je tudi, da je stal \xc5\xa1e v srednjem veku, saj ohranjena srednjeve\xc5\xa1ka pesnitev pravi: "Dokler bo stal kolos, bo stal tudi Rim, ko bo kolos padel, pa bo padel tudi Rim"._NEWLINE_Ostanke z opeko obzidanega podstavka, ki je bil neko\xc4\x8d oblo\xc5\xbeen z marmorjem, so leta 1936 odstranili.  Temelje so izkopali leta 1986 in so na ogled.\n_START_SECTION_\nPovezava s Kolosejem\n_START_PARAGRAPH_\nMnogo strokovnjakov se strinja, de ime Kolosej izhaja ravno iz imena tega spomenika._NEWLINE_Beda (okoli 672-735) je napisal znamenit epigram, ki  slavi simbolni pomen kipa: "Quandiu stabit coliseus, stabit et Roma; quando cadit coliseus, cadet et Roma; quando cadet Roma, cadet et mundus" (dokler bo stal kolos, bo stal tudi Rim; ko bo kolos padel, bo padel tudi Rim; ko bo padel Rim, bo padel ves svet). Beseda kolos se pogosto napa\xc4\x8dno prevaja kot Kolosej. V Bedovem \xc4\x8dasu se je mo\xc5\xa1ki samostalnik coliseus uporabljal za kip in ne za Flavijski amfiteater (Kolosej).'